林曉峰專注開騷 避談第二春
2024年04月04日 22:16
東網電視
更多新聞短片
現年53歲的林曉峰(阿Lo)於2002年與康子妮結婚,婚後誕下兩名兒子林寶和林熙,惟2020年9月驚爆已簽紙離婚。回復單身近4年的阿Lo,日前被好兄弟謝天華踢爆搵到「第二春」,阿Lo日前接受東網訪問時未有否認,但就拒作出「戀愛預告」,貫徹其低調作風。
日前被謝天華在直播中篤爆最近「紅粉霏霏」、「好像認識了新朋友」的阿Lo,再被追問是否有戀情時,一臉甜絲絲表示:「佢都冇篤爆到,如果我依家同你講呢樣嘢,咪打散咗我宣傳音樂會個主旨囉,聽吓我啲歌,聽吓個感覺先啦!(你個『春天』到咗?)我真係好忙呀,我唔可以因為咁,搞到自己唔集中做嘢㗎!(有新戀情都唔會公開?)我以前都唔係好講,不過以前多狗仔隊,我又係合作嘅人咪交待囉!」
至於將來是否會再婚?阿Lo認真想了想才表示:「第一我都唔知,第二有冇人可以話畀我知?你永遠唔會知個結果係點,淨係做好依家個過程,有嘅就做好佢,冇亦唔需要特別去強求,我成為歌手身份只係3年,緊係盡量去享受,其他事唔會影響到我。」
阿Lo近日忙於為自己填詞的新歌《曾經被遺忘的人》及本月13日假廣州舉行的音樂會宣傳,他透露新歌歌詞用了3日便完成,因臨急抱佛腳,故在有限時間內「嘔」出來:「3年前做《披荊斬棘的哥哥》,之後做《聲生不息》,佢哋形容我做寶藏歌手,好想唱歌嘅我突然夢想成真,叫我做歌手,仲叫我做寶藏歌手,意思係喺寶藏入面發掘啲古董,加咗呢個稱號真係好感恩,令到好多人留意我,所以歌名叫《曾經被遺忘的人》,一步一步跟住自己節奏去做,遇到機會就捉住去做,直到實現咗夢想,而首歌意思係同自己和解,同時鼓勵吓自己。」
至於音樂會可有向胞姊林珊珊和胞兄林海峰詢問意見?阿Lo笑言:「我舞台經驗仲多過佢哋,我家姐做歌手唔係好耐,阿哥都唔係長時間做歌手,就算攞咗意見都未必啱自己。(佢哋會去支持你?)個場地只係容納到一千人,全部企位,我驚叫咗朋友同家人去,企兩個鐘驚佢哋急尿,怕佢哋搵唔到廁所,哈哈!」阿Lo亦拒絕邀請一班「大灣仔」兄弟陳小春、謝天華、梁漢文及張智霖上台Jam歌,笑言:「我咁難得有個音樂會,不如畀我靜靜哋唱歌,仲要share畀佢哋?佢哋都希望畀個機會我好好哋唱吓歌。」
近年阿Lo在內地發展得有聲有色,猶如第二人生的開始,他直言入行至今遇到很多不同的轉折,但十分精彩:「我由細到大,拍戲突然變咗拍電視劇,電視劇變咗做《獎門人》,跟住好多人識,以為淨係咁,但又有《古惑仔》系列,跟住到自己工作階段,突然又拍電影《黃金兄弟》,跟住去咗拍《聲生不息》、《大灣仔的夜》,我本身人生都好精彩,好難得㗎,我唔係囂張,我發覺我人生真係冇乜低潮,最簡單例子,當年沙士時,我無端端有劇拍《功夫足球》,疫情時喺ViuTV做咗8個節目、拍咗三部戲,跟住上船同蘇志威做咗10場騷,呢啲工作一完成就拍《披荊斬棘的哥哥》,只不過我做嘅嘢大家冇乜留意。」